

**PLAŠSAZIŅAS LĪDZEKĻIEM,**

**VISIEM INTERESENTIEM**

**25.09.2024.**

***Lielā sēņu izstāde* Dabas muzejā**

**Laikapstākļiem kļūstot rudenīgākiem, no 4. līdz 6. oktobrim Latvijas Nacionālajā dabas muzejā būs apskatāma apmeklētāju ļoti gaidītā un iemīļotā „Lielā sēņu izstāde 2024”. Šoruden *Lielā sēņu izstāde* pirmoreiz norisināsies, godinot sēņošanas tradīcijas iekļaušanu Nacionālajā nemateriālās kultūras mantojuma sarakstā.**

Pērn Nacionālais nemateriālās kultūras mantojuma saraksts papildināts ar četrām jaunām vērtībām, tostarp – sēņu vākšanu un izmantošanu. Par to, ka sēņošana ir nacionāla mēroga tradīcija, ik gadu liecina vērienīgās sēņu izstādes Latvijas Nacionālajā dabas muzejā. Arī šogad izstādes rīkotāji dosies mežā, lai ievāktu pēc iespējas interesantāku materiālu. Izstādē sēnes būs sakārtotas dažādās grupās – ēdamās, neēdamās, indīgās un aizsargājamās.

Apmeklētāji uz izstādi drīkst nest arī savā dārzā, parkā vai mežā atrastās sēnes, jo dažkārt tieši tādā veidā mikologu rokās ir nonākuši vērtīgi sēņu eksemplāri. Visiem interesentiem būs iespēja saņemt konsultācijas par dažādām sēņu sugām. **Dabas muzeja mikologi atgādina – nezināmas un iepriekš neredzētas sēnes uzturā lietot nedrīkst!**

*Lielajā sēņu izstādē* būs aplūkojami vairāki neparasti eksponāti, piemēram, govs galvaskauss ar nagu onigēnu, vienu no nedaudzajām sēnēm, kas aug uz dzīvnieku izcelsmes organiskā materiāla, kā arī ādainais zvaigžņpūpēdis, kas muzejā tiks izstādīts pirmoreiz. Sēņu klāstu papildinās unikāls vēsturisks materiāls – dabaspētnieka Ferdinanda Erdmana Štolla pirms apmēram 100 gadiem gleznotie sēņu akvareļi, kas glabājas Latvijas Universitātes Muzeja Botānikas un mikoloģijas kolekciju F. E. Štolla mantojuma apakškolekcijā. F. E. Štolls bija viens no ievērojamākajiem 20. gadsimta sākuma dabaspētniekiem un dabas aizsardzības aktīvistiem ar lielu ieguldījumu Latvijas sēņu pētīšanā.

Izstādes laikā muzejā būs iespēja iegādāties Lielo Latvijas sēņu grāmatu, kuras autores ir Latvijas Nacionālā dabas muzeja mikoloģes Inita Dāniele un Diāna Meiere, ar sēnēm saistītus izziņas materiālus, kā arī Latvijas Mikologu biedrības izdoto sēņu kalendāru 2025. gadam.

***Lielās sēņu izstādes* darbalaiks:**

P. (04.10.) 10.00–17.00

S. (05.10.) 10.00–17.00

Sv. (06.10.) 10.00–17.00

Plašāka informācija tīmekļa vietnē [www.dabasmuzejs.gov.lv](http://www.dabasmuzejs.gov.lv) un muzeja sociālo mediju kontos *Facebook* un *Instagram*.

**Laipni gaidīti Latvijas Nacionālajā dabas muzejā – Rīgā, K. Barona ielā 4!**

**Informāciju sagatavoja:**

Kristīna Soloha

Sabiedrisko attiecību speciāliste

Latvijas Nacionālais dabas muzejs

Komunikācijas nodaļa

Tel.: 67356025, 29191043, e-pasts: [kristina.soloha@lndm.gov.lv](mailto:kristina.soloha@lndm.gov.lv)